

**Kvartalsrapport for fjerde kvartal 2024**

Styret har gjennomført 3 styremøter de siste tre månedene. Noen av punktene under har vi publisert før, men ettersom det hele tiden kommer nye beboere, og det er fint med en påminning for alle, vil viktig informasjon bli gjentatt i flere rapporter.

**Kontaktinformasjon**

Sjekk at din kontaktinformasjon stemmer på «Min Side» på Tobb.no.

**Lufting / fukt**

For å unngå fukt i leilighetene er det viktig at spalteventiler på vinduer og veggventiler er åpne og at det luftes jevnlig. Spesielt er det viktig med god lufting hvis det tørkes klær inne.

**Egenkontroll av elektriske installasjoner**

Vi går mot en årstid hvor vi tenner levende lys og fyrer i peisen. Vi må alle ta forhåndsregler og kanskje ta en sjekk på de elektriske apparatene og installasjoner i egen leilighet. Sjekklister ligger ut på borettslagets hjemmeside.

**Leie og oppsigelse av parkeringsplasser og garasjer.**

Om du har, eller ønsker parkeringsplass eller garasje, skal det gis beskjed til både vaktmester og Tobb. Vaktmester fordeler plasser og har oversikt over hvilke p-plasser og garasjer som er ledige til enhver tid. Tobb fakturerer for p-plasser og garasjer, og må få beskjed ved oppstart av **leie** av parkering og ved **oppsigelse** av dette. Parkeringsplassen kan fordeles til andre og faktureringen opphører fra Tobb sin side.

Styret oppfordrer alle som har bil om å leie en parkeringsplass, på den måten blir det flere plasser til rådighet for gjester langs fortauskantene, og vi slipper at biler parkeres ulovlig. Det er en stor fordel at biler står på tildelte plasser, særlig ifht. brøyting og strøing.

**Etablering av nye ladeplasser, parkeringsplasser og oppgradering av eksisterende p-plasser**

Etablering av nye ladeplasser er godt i gang. De som har el-bil pr. i dag og som har en ladeplass, vil få tilbud fra Aneo på e-post.

Videre arbeider med parkeringsplasser er nå satt på vent til været tillater det. Arbeidet med oppgradering av eksisterende p-plasser vil bli tatt opp igjen til våren.

**Gatebelysning**

Trondheim Bydrift etablerer for tiden nytt gatelys i borettslaget. Dette dekkes av Trondheim kommune.

**Trimhuset**

På grunn av økte kostnader av drift av «Trimhuset», som leasing av apparater, økt forsikring, renhold og strømkostnader, ser vi oss nødt til å øke abonnementet fra kr. 500 til 550 pr. kvartal, fra og med 1/1-25.

**Informasjon om utbygging av fiber fra Telenor**

Viser til kvartalsrapport for 2 kvartal -23 hvor styret informerte om følgende: «*Sverresborg borettslag har inngått en ny avtale med Telenor. Inngåelsen av denne avtalen er kostnadsfri for borettslaget, og avtalen har en varighet på 5 år*.»

Det har i høst vært arbeidet med å legge ned fiberkabler inntil blokkene og frem til loft. Det er Eltel som gjør dette arbeidet på oppdrag fra Telenor. Det skal trekkes kabel fra bakkeplan og opp til loft. Fra loft blir det trekt en kabel til hver leilighet fram til der eksisterende utstyr står i dag. For å få en effektiv framdrift, vil de installere i en og en oppgang i hver blokk. De ønsker at noen er hjemme eller at det kan gis fullmakt slik at montørene kan låse seg inn i leiligheten. Hver installasjon tar ca. 1-2 timer. Det er ønskelig at det er ryddet rundt der eksisterende utstyr, som f.eks. modem og ruter, er plassert i dag. Det vil bli lagt lapper i postkassene slik at dere vet hvilken dag de kommer til deres oppgang. Sammen med informasjonsskrivet vil det også følge med en fullmakt som fylles ut og kan leveres til vaktmesteren i Odenseveien 17 eller returneres på e-post til Eltel.

**Innbrudd og ulåste dører**

Vi minner nok en gang viktigheten av å passe på at inngangsdører, kjeller- og loftsdører holdes lukket og låst. Ødeleggelser og hærverk som blir gjort på dører og karmer der de bryter seg inn, meldes inn til forsikringsselskapet, og borettslaget blir belastet med en egenandel for hver gang det meldes opp en sak om skade til forsikringsselskapet. Forsikringspremien hos If økes med 27,5% fra 1/1-25.

Hvis vi alle tar ansvar og passer på eiendelene våre, og å gjøre tiltak selv for å forhindre at innbrudd skjer, blir det kanskje ikke så attraktivt å begå innbrudd i borettslaget vårt. Hvis ytterdøren, kjellerdøren eller kjellervinduene ikke er brutt opp, har vedkommende kommet seg inn i oppgangen på en annen måte, enten ved at ytterdøren har stått åpen, kjellerdører har vært åpne og/eller at de har ringt på, og blitt sluppet inn av en beboer. **Her har alle et ansvar. Ikke åpne døren ukritisk.**

Ta deg gjerne tid til å se at ytterdøren går i lås før du går inn i leiligheten. Slukk lysene i kjellerne slik at det ikke vises fra utsiden hva som befinner seg i bodene. Det kan også være lurt å blende vinduene med selvklebende film på innsiden av vinduene. Slikt belegg får man kjøpt i flere butikker, som f.eks. Clas Ohlsson, Ikea eller Biltema.

**Oppbevaring på loft og i kjeller**

Som tidligere nevnt, er det ikke å anbefale å oppbevare verdifulle gjenstander i kjellere eller på loft. Det skal heller ikke oppbevares møbler, madrasser eller lignende i fellesarealene. Minner om at propanflasker ikke under noen omstendighet skal lagres i kjeller eller på loft. Ved skal oppbevares i kjellerboder og ikke i boden på loftet, da loftet også brukes til tørking av klær.

**Juletrær**

Juletrær skal settes enten ved siden av søppeldunkene eller ved enden av garasjerekken mot fotballbanen ved Trygve Thesens vei 14, det skal IKKE kastes over verandaen.

**Søppelcontainere**

Søppelcontainerene er nå oppdatert med nye lesere. De gamle brikkene kan fortsatt brukes. I tillegg kan husnøkkel brukes på samme måte som de brukes på ytterdør.

**Status ifbm vedlikeholdsprosjektet, (under, en forkortet utgreing fra Arve Haug i Tobb).**

*Til styret i Sverresborg BRL. 12.11.2024 Da er sluttoppgjør med entreprenør foretatt, og sluttresultat er klart. Sluttresultatet viser en overskridelse på 2,36% av budsjett.*

*Det kan nevnes 2 årsaker til overskridelsen: - Eksisterende betong var for svak til å bære nye betongbalkonger. Søyler måtte etableres og ga en merkostnad på kr. 7.969.126,52,- eks. mva. Det poengteres at det ble tatt forbehold om dette før kontraktsignering. En mengdekontroll ga en samlet mengde-økning på kr. 5.100.000,- eks. mva. Totalt utgjør disse 2 postene en merkostnad på kr. 13.000.000,- eks. mva.*

*Vi vil for øvrig takke for et flott samarbeid, og en flott tid oppe hos dere i Sverresborg borettslag. Mvh Boligbyggelaget TOBB Arve Haug Prosjektingeniør.*

E-postadresse til styret: sverresborg@styrepost.no.

Vaktmester epost: sveboret@online.no

**Styret vil benytte anledningen til å ønske alle beboere en riktig fredelig jul og et riktig godt nytt år!**

Med vennlig hilsen

Styret Trondheim, 18/12-24